ยูโอบีตั้งเป้าบุกสินเชื่อบ้าน เน้นให้กู้ทำเลดีปีนี้โต10%
ยูโอบี ตั้งเป้าสินเชื่อบ้านปล่อยใหม่โต 10% เน้นทำเลดี ไม่แข่งดอกเบี้ยต่ำ
29 ก.พ. 2559

ยูโอบี ตั้งเป้าสินเชื่อบ้านปล่อยใหม่โต 10% เน้นทำเลดี ไม่แข่งดอกเบี้ยต่ำ
นายยุทธชัย เตยะราชกุล รองกรรมการผู้จัดการใหญ่ ฝ่ายบุคคลธนกิจ ธนาคารยูโอบี (ไทย) เปิดเผยว่า ปี 2559 ธนาคารตั้งเป้าสินเชื่อบ้านปล่อยใหม่เติบโต 10% จากสิ้นปีที่แล้วยอดคงค้างอยู่ที่ 1.2 แสนล้านบาท โดยภาวะหนี้ครัวเรือนและเศรษฐกิจชะลอไม่กระทบกับนโยบายสินเชื่อบ้าน เนื่องจากมุ่งเน้นผู้มีรายได้ประจำชัดเจน โดยสัดส่วน 70% เป็นลูกค้ามนุษย์เงินเดือน และ 30% เป็นธุรกิจส่วนตัว 
ทั้งนี้ กลยุทธ์สินเชื่อบ้านให้ความสำคัญกับทำเลที่ตั้งที่อยู่อาศัยมากที่สุด เน้นพื้นที่กรุงเทพมหานคร ปริมณฑล หัวเมืองใหญ่ ซึ่งเป็นจังหวัดที่มีความมั่งคั่งสูง ประกอบกับผู้พัฒนาอสังหาริมทรัพย์ (ดีเวลอปเปอร์) ที่เป็นพันธมิตรมีความน่าเชื่อถือ ซึ่งมีระดับคะแนนของดีเวลอปเปอร์ด้วย เพื่อนำมาคำนวณวงเงินสินเชื่อต่อหลักประกัน
“เราเลือกรุกจังหวัดที่มีสภาพคล่องสูง เช่น กทม. ที่มีความต้องการซื้อที่อยู่อาศัยอยู่มาก และหากดีเวลอปเปอร์ สกอร์สูง ก็สามารถให้วงเงินสินเชื่อต่อหลักประกันแก่ผู้กู้ได้สูงถึง 100% จากปกติธนาคารทั่วไปให้วงเงินสินเชื่อประมาณ 90%” นายยุทธชัย กล่าว
นายยุทธชัย กล่าวว่า การเลือกทำเลทำให้ราคาที่อยู่อาศัยในยอดคงค้างเฉลี่ยอยู่ที่ 3-5 ล้านบาท เป็นแนวราบ 65% และคอนโดมิเนียม 35% ประกอบกับลูกค้าสินเชื่อบ้านกำหนดรายได้ 2 หมื่นบาท/เดือนขึ้นไป ความเสี่ยงของลูกค้าจึงน้อย ทำให้หนี้ที่ไม่ก่อให้เกิดรายได้ (เอ็นพีแอล) สินเชื่อบ้านอยู่ที่ 1.9% ต่ำกว่าตลาดซึ่งอยู่ที่ 2.42% มียอดอนุมัติสินเชื่อบ้านของธนาคารสูงถึง 70-80% เพราะพันธมิตรดีเวลอปเปอร์ที่ร่วมมือในปัจจุบันทำให้ธนาคารแข่งขันให้วงเงินสินเชื่อแก่ลูกค้าได้ และโดยลักษณะผู้กู้บ้านไม่เหมือนสินเชื่อบุคคล ผู้กู้มีการเตรียมพร้อมอย่างดี มั่นใจในรายได้และความสามารถชำระในระดับหนึ่ง เพราะเป็นภาระระยะยาว
ขณะที่การแข่งขันในตลาดสินเชื่อบ้านค่อนข้างรุนแรง ยอมรับว่ามีลูกค้าเดิมรีไฟแนนซ์ออกไปบ้าง แต่ธนาคารก็มีการรีไฟแนนซ์เข้าเช่นกัน การใช้กลยุทธ์ดอกเบี้ยมีความสำคัญ จึงเน้นความเหมาะสมกับตลาดและไม่ด้อยกว่าคู่แข่ง เพื่อให้ลูกค้าเป็นผู้เปรียบเทียบเอง สำหรับจุดแข็งของสินเชื่อบ้านยูโอบี คือ ความรวดเร็วและการให้บริการ เพราะเจ้าหน้าที่สินเชื่อบ้านมีความเชี่ยวชาญเฉพาะด้าน ให้คำปรึกษาแนะนำทุกเรื่องด้านสินเชื่อได้ทันที